BGB
BGB er et EU-kvalitetsmærke, der angiver, at en fødevare eller et landbrugsprodukt stammer fra og enten er fremstillet, forarbejdet eller tilvirket i et afgrænset geografisk område. Formålet med mærkningen, der blev indført af EU i 1992, er at beskytte en fødevarebetegnelse, så ingen andre varer kan hedde det samme.
For Danmark har BGB-certificering haft betydning for grøntsager, kød og oste.
Lammefjordsgulerødder fik BGB-certificering i 1996, og i 2014 tildeltes også lammefjordskartofler BGB-certificering.
Kød fra dyr opdrættet på de salte vader har særlige kvalitetsegenskaber som delikat smag og god mørhed. Vadehavslam og vadehavsstude fik i 2016 BGB-certificering som lammekød og kød fra ungkvæg.
Fire danske komælksoste har opnået BGB-certificering. Internt i dansk mejeribrug omtales de ofte som "firebanden".
Esrom blev BGB-certificeret i 1996. Esrom er en halvfast ost og var meget spist i Danmark i 1950'erne og 1960'erne. Esrom produceres på Arla Nr. Vium Mejeri og Thise Mejeri, og i dag eksportes det meste af produktionen af Esrom til Tyskland.
Danablu, der er en blåskimmelost, blev BGB-certificeret i 2003. Danablu produceres på Arla Høgelund Mejeri, Bornholms Andelsmejeri og Mammen Drøsbro Mejeri. Det meste af produktionen af Danablu eksporteres, og Danablu er kendt i store dele af verden.
Danbo er halvfast ost, der blev BGB-certificeret i 2017. Danbo sælges stort set kun på det danske hjemmemarked, hvor Danbo udgør to tredjedele af det totale ostesalg. Danbo produceres af Them Andelsmejeri, Thise Mejeri, Mammen Mejeri, Jernved Mejeri, Nørup Mejeri og af Arla på Arla Tistrup Mejeri og på Arla Taulov Mejeri. Tidligere blev Danbo også produceret på Asaa Andelsmejeri.
Havarti er en syrlig halvfast ost med mange små huller, der blev BGB-certificeret i 2019. Havarti produceres af Grøndal Mejeri/Uhrenholt, Bornholms Andelsmejeri, Nørup Mejeri, Mammen Mejeri, Them Andelsmejeri og af Arla på Arla Tistrup Mejeri og på Arla Taulov Mejeri. To tredjedele af produktionen eksporteres til andre EU-lande.